text: Danmark er vildt dyrt - men er blevet meget billigere
  02 juli 2013 kl. 12.25
  Danmark er det dyreste land at købe fødevarer i i EU. Men det har været endnu dyrere. Fødevarepriserne er otte procent lavere i dag, end de var i 1980.
  Det viser tal fra Landbrug & Fødevarer.
  Til gengæld viser tal fra Eurostat, at Danmark alligevel er 39 procent dyrere at handle fødevarer i end gennemsnittet i EU.
  At priserne er blevet lavere siden 1980, forklarer Landbrug og Fødevarer således:
  - Siden 1980'erne har vi set en voldsom effektivisering i dansk landbrug. Det betyder, at landmændene kan producere mere med de samme eller færre midler. I sidste ende er det kommet forbrugerne til gode, siger Svend Friis Bak, der er afdelingsleder i markedsanalyse hos Landbrug & Fødevarer, ifølge foodculture.dk.
  